khistorydata/jeongjo-sjw-relations huggingface dataset:
정조 13년
己酉五月初六日卯時上御誠正閣晝講入侍時同知事沈頤之特進官蔡弘履參贊官李書九侍讀官申獻朝檢討官李羲觀宗臣西春君爗武臣南憲喆假注書丁若鏞編修官曺亨壽記注官金鳳顯以次進伏訖獻朝讀大學經一章自明明德止致知在格物上讀新受音訖仍命陳文義獻朝曰聖經賢傳孰非緊要於學問者而或非一時所著一人所記則莫如大學一部之爲一統文字三綱八條本末俱備尤有切於聖學之工也若就一篇中論之則明明德三字又爲第一宗旨蓋人莫不有本然之明而亦不能無物欲之蔽如明鏡翳塵失其本明須加拭磨之工可復瑩澈之光苟欲明其明德如拭鏡塵則格致誠正修五者是已又就其五者論其體用則格致屬知邊說誠正修屬行邊說知行旣盡則體用俱備而齊治平三者特自然之功效也明明德之爲一篇宗旨者不其然乎聖學高明如臣淺陋何能裨益而尙恐燕濩之中或忽明德之工誠願殿下必於是留念焉上曰下番亦陳文義也羲觀曰止至善三字實爲明新之準則而欲止至善必先知至善之所在然後方可以着眼下手下文所謂知止者是也大學之最初工夫在於格致而格致非別件事乃知止底工夫格致旣盡則餘可順推然而格致之道非誠不能故程子曰先立誠意以格之苟不能然雖在匹庶之學讀書窮理盡屬虛假矧帝王之學捨是誠何以哉帝王典學之誠專在於經筵之工而臣久忝堂后或參經席竊覸殿下臨筵開講鮮或渙發德音討論問難而群下敷陳尤極草草備例而止殆程子所謂群官列侍儼然而退者也殿下聖學高明今日登筵之臣誠不足以對揚萬一而若殿下誠心討論誠心問難則臣僚奏對亦必效一得之愚而若其不逮處殿下時加訓迪盡心提誨則惟斅學半亦豈非典學之道乎誠願殿下每於講筵必念立誠之道誠心討論誠心問難以盡格致之工則知止能得自可底於明新之極工此臣區區之望也上曰所陳誠好矣頤之曰臣於文義別無可對而頻接儒臣以資啓沃之益是臣區區之望也弘履曰臣別無可達之辭矣書九曰臣亦無可對之辭矣上曰大學二字是開卷第一義也大學果是何謂獻朝曰童子之學謂之小學故訓誥以大人之學釋大學矣上曰大人是指賢者說耶抑指長者說耶獻朝曰不必賢者而後爲大學之工人人成長皆可以爲之則似指長者說矣上曰人人固皆可爲而天子之元子衆子及公卿大夫元士之適子及凡民之俊秀者方許入大學若未入大學則大學之道將不得爲之乎獻朝曰俊秀者旣入則苟可以爲學者似無未入之理矣上曰大學則擇俊秀以入而小學則擧世之人皆可以入耶小學雖非俊秀亦皆可入故至大學然後始區別俊秀耶獻朝曰似然矣上曰不入大學不得爲明明德工夫耶若知覺夙成雖在小學十四歲以前足可爲明德工夫則將如之何獻朝曰若然者似不可以在小學而不爲明德工夫矣上曰然則明明德何以爲大學第一義而首言之耶羲觀曰格致誠正是大學之初工而規模廣大已非小學之比矣上曰小學之工亦自有本末終始試以六藝言之正其衣冠尊其瞻視禮之所以拘束筋骸也舞象舞勺寬溫聲律樂之所以動盪血脈也至於射御書數之屬雖是名物度數之末已是格致底工夫而參有誠正底意思則明德工夫非有別件何必更爲此大學乎大學二字必有可以講明者矣羲觀曰大學之義雜出訓誥而要之爲長者之學矣上曰朱子旣訓大人之學東儒亦訓大人之學而成童工夫未必勝於小學之時則此不可專以長者看也意者大學之人皆入太學故曰大學朱子於章句雖訓大人之學太學所敎卽是大學大學所處卽是太學則大人云云特不過與序文區而別之耳然大學之大字或從泰字讀或從大字讀太學大學之所以異何歟羲觀曰古者入於大學者謂之大學如是分別似是後世事矣上曰大學二字是開卷第一義則大學太學之別可不辨明耶獻朝曰大學太學別無異義區而別之不過以學問與學宮而言矣上曰小學大學亦有何義以童子之小而謂之小學長者之大而謂之大學歟以太學之大而謂之大學庠塾之小而謂之小學歟獻朝曰不惟是也學問規模亦有大小之別矣上曰十四歲之除夕不免爲小者十五歲之元朝何其猝大耶東儒亦有所往復辨明者儒臣豈未及見之歟羲觀曰先正臣文成公臣李珥書牘中亦有以是問難者矣上曰上番所見何如獻朝曰臣於性理上工夫自來蒙昧矣上曰此非性理也大學太學不過名物自朱子區而別之序曰大學古之太學所以敎人之法注曰大學大人之學其語意歸趣同歟異歟獻朝曰似別無異義矣上曰古者治大學者便入太學入太學者便治大學則初非別件而今也則不然太學之敎法旣熄而大學之空書獨存故序文則大學之大字下卽着太學之太字以別之章句則直訓大人之學蓋所以分別書名與學宮與學問者也若經文所云大學之道之道字與中庸率性之道之道字有異道者是方法之意蓋道者路也按方法而行是道猶尋蹊逕而行是路則大學之書大學之道語意判異不惟是也卷中所稱三個大學俱有異義大學章句之大學是兼大學太學而言也大學之書之大學亦兼有太學意思而若大學之道之大學毋論古今純然是太學中所以敎人之大學也此朱子之言所以異也若只訓大人之學則意單而語偏故朱子與門人問答中亦有此個說話蓋朱子一生精力在於大學明德之訓自人之所得乎天止具衆理應萬事張大滉洋極其詳備誠意章章句至于易簀之時而眷眷不忘則先正輩之所以送難質問思闡明朱子之意者誠以此也朱子未發之意豈不宜闡明於今日乎獻朝曰臣學識鹵莽何足以闡明朱子之意也上曰東儒書中訓釋朱子之言其所發揮而闡明者未必皆朱子之本意而雜出之言各有所見其爲功亦大矣獻朝曰誠如下敎矣上曰大與太之區別似是後世之事未知始自何時耶獻朝曰大太之異音不過讀者區別書名與學宮之意也其始自何時臣未及知也上曰序稱敎人之法敎人者何事獻朝曰東陽許氏以敎人修爲之方爲大學之道之註脚矣上曰以修爲二字言之修屬底邊爲屬底邊自格致以至修身皆屬修字而齊治平以下可屬爲字上看耶獻朝曰治平以下似非人人所可爲者則恐不當以修爲之爲字屬之也上曰凡民之俊秀亦旣入學則治平豈非人人所可爲者乎蓋修爲二字亦不當放過修爲者修而爲也耶修也爲也耶羲觀曰修爲二字似不當分作兩般義看也上曰雖無異義修是修身之修字若于意于心于家下修字不得許東陽何以是爲大學道體之訓耶且許東陽所云君子深造之以道之道者此其道果何道也李文成於永樂註中多有以朱圈墨勒標點者而其中亦有論深造以道之語上下番曾或見之耶羲觀曰臣未之見也上曰學之一字最好講磨學字之義庠序底較重耶受敎底較重耶庠序之學字先出耶受敎之學字先出耶庠序之學字已自唐虞有之雜出於禮記等書敎學之學字始出於說命以此觀之則庠序之學字似先出而庠序之名亦多矣米廩瞽宗現於禮記二者是何代之學宮耶上古孔子未生則太學中所崇奉者何人耶如云無所崇奉則釋菜釋奠舞象舞勺敎胄典樂之法皆用於太學之祭者其所祭者何人耶先聖先師是其所祭者而師只是聖聖只是師何以稱聖而稱師耶聖尊於師耶師尊於聖耶天子諸侯俱有太學天子所祭之聖師列國皆祀之耶蓋太學釋菜自唐虞有之天子祭其時所尊之聖賢列國則各祭其國之所師表而雖云十室必有忠信豈其各國皆有聖師乎若求諸本國而無有則取諸隣國者禮有所云若當此時齊魯魏鄭宋等國各有一聖假如顔子在魯曾子在宋則將何以取捨耶至於孔子之聖固是三千之所宗而其餘則趨向各異取舍豈不難乎大抵毋論天子諸侯共師一師自孔子始而孔子之祀於太學始於何代耶古者太學祀周公至李唐始輟其享如周公之聖遽然輟享豈不重難而行之不難史無所記何歟獻朝曰其時事端未知如何而此等大事史無所記誠異矣上曰其事實退而考之則可以知矣獻朝曰召對冊子多是單件每患苟簡矣上曰退而詳考某書之爲幾件列錄以置可也仍命玉堂先退兩儒臣以次退出上曰同副承旨入侍命書傳敎曰日前次對日左相以訓將望筒中李敬懋因特敎勿擬李邦一自廟堂拔望無以推移排擬有所筵奏故初則以姑勿出代書榻敎而勿令頒布矣及其筵退之後又因訓局隨率攔入事更遣史官傳諭於左相訓將當以前望入之爲言則今日始聞之勿令頒布之榻敎政院徑先頒布云將望去就體重況有勿頒之敎乎做錯大矣其時該房承旨罷職次對入侍承旨從重推考將任不宜輕遞而旣非以官爲姓之世則乍罷旋仍每每如是紀綱之外瞻聆亦駭初二日誤頒榻敎自該房取來爻周仍命退諸臣以次退出
정조 13년
己酉五月初六日未時上御重熙堂左承旨入侍時左承旨趙衍德假注書趙台榮記注官金鳳顯記事官金祖淳以次進伏訖上曰左右捕將入侍賤臣承命出與左捕將趙心泰右捕將李漢豐偕入進伏上曰禁旅朴象赫擊鼓事卿等聞之乎心泰等曰俄到政院伏見兵曹草記及批旨始略知之矣上曰象赫之父聞是關西盲人而以語犯大內事係莫重姑爲一兩日拘囚內司使之懲戢矣不施一杖縱子擊鼓寧有如許變怪且聞以莫重之說筆之於書欲呈法司云尤豈不痛惡乎此專出誣人之計而結契作黨其徒甚繁云卿等筵退後詳細究問而不必開坐本廳往會闕下公廨可也心泰等曰名爲禁旅作此變怪卽當一一痛査而所謂呈訴之文必有製寫之人亦當一體究問矣上曰卿等商量爲之明日入侍陳奏可也仍命心泰等先退命書傳敎曰宣禧宮雨漏處修改時物力自該宮措備移還安祭祭文親撰以下遣都尉攝行香祝香官今日先爲陪進初九日設行祭物依親行例令太常待令事分付又命書傳敎曰明日專經武臣試射丹楓亭分所設行事分付上曰丹楓亭試官禮曹判書李在簡行副司直李漢豐刑曹參議朴天衡行副護軍李章漢都摠經歷李翼鉉爲之出榻敎上曰臺諫處置已過經宿而該房尙不請牌其委折知來鳳顯承命出回奏曰問于該房則姑未知委折云矣命書傳敎曰臺諫去就何等體重引避退待處置例不得經宿經宿則請牌他臺處置自是不易之規今將經二宵而迄無動靜提敎之下曰以不知寧有如許貌樣當該承旨罷職院吏令攸司從重科治如無行公臺諫掌令李晩秀卽令入直玉堂處置上曰兵曹參知刑曹參議前望單子入之待下批牌招察任出榻敎命退承史以次退出
정조 13년
行都承旨金憙未肅拜行左承旨金魯淳坐右承旨趙衍德坐直左副承旨李敬一坐直右副承旨尹長烈解由未出同副承旨徐秉德在外注書二員未差假注書丁若鏞仕趙台榮仕直事變假注書洪樂敏仕
정조 13년
上詣春塘臺專經武臣試射罷後內閣政院藥房口傳問安答曰知道
정조 13년
金魯淳啓曰來十一日朝參日次矣敢稟傳曰停
정조 13년
金魯淳啓曰來十一日輪對日次矣敢稟傳曰爲之
정조 13년
李敬一啓曰禁衛營將官來言今日本營軍兵日次私習云矣敢啓傳曰知道
정조 13년
李敬一啓曰御營廳將官來言今日本廳軍兵日次私習云矣敢啓傳曰知道
정조 13년
李敬一啓曰今日殿座時承旨當爲備員而都承旨鄭宇淳今日不爲仕進所當牌招而拘於廳規不得請牌何以爲之敢稟傳曰許遞
정조 13년
傳于金魯淳曰出宮門路以協陽門爲之
정조 13년
傳于金魯淳曰考官李文源代鄭昌順爲之
정조 13년
傳于金魯淳曰別雲劍鄭昌順代趙心泰爲之考官趙心泰代任嵂爲之
정조 13년
吏曹口傳政事直閣單李晩秀
정조 13년
有政吏批判書李𡊠進參判洪秉纘牌不進參議李勉兢進左副承旨李敬一進以金頤柱爲大司憲奇彦鼎爲大司諫李思祚爲執義宋銓爲司諫安鼎大爲掌令金鎔朴孝成爲持平柳匡國爲獻納李廷璞沈鏗爲正言金頤柱爲禮曹參判沈煥之爲大司成鄭澤孚爲掌令徐美修爲司僕正金一衡金憲球爲典籍
정조 13년
兵批判書李文源進參判柳誼參議朴宗岳參知申應顯病右承旨趙衍德進以閔光升爲內禁衛將南志復爲守門將副護軍李壽咸李運彬朴鎤副司直李聖圭具庠魚錫定徐鼎修尹㬦李漢一金翊休洪義浩李顯道金孝眞李周顯副司果徐有沂鄭觀輝竝單付
정조 13년
以司諫宋銓獻納柳匡國正言沈鏗牌不進罷職傳旨傳于李敬一曰只推
정조 13년
李敬一啓曰今日殿座罷後問安入直玉堂未及進參事甚未安當該玉堂推考何如傳曰允
정조 13년
李敬一啓曰左副承旨李鼎運右副承旨李書九謂有情勢陳疏徑出原疏以國忌齋戒不得捧入矣竝卽牌招何如傳曰當處分此啓辭還給
정조 13년
傳于李敬一曰承旨留院上疏入之
정조 13년
傳于李敬一曰承旨前望單子入之
정조 13년
承旨前望單子入之金憙尹長烈徐秉德落點
정조 13년
兵曹參知前望單子入之朴宗岳落點
정조 13년
兵曹以李東曄爲禁衛中軍
정조 13년
趙衍德以吏曹言啓曰今日政望排擬之際矇未覺察金頤柱竝擬於大司憲禮曹參判望俱蒙天點臣等昏謬不察之失惶恐待罪而以何望筒施行乎敢稟傳曰實職兩窠之一政雙擬認爲卿新創格式果不得不竝點以示初見之意矣如非創始事係做錯則退爲聯章請譴可也豈敢以何望筒施行草記乎此等草記豈可下批乎此草記還給
정조 13년
李敬一以訓鍊都監言啓曰今五月初七日春塘臺殿座時因兵曹節目金虎門軍八十名弘化門軍八十名除出一百名把摠金百彬哨官柳鎭曄率領觀豐閣前路列立馬路作門六十名哨官申鏶率領各門及春塘臺下排立雜人一切嚴禁事畢後各還直所而竝待標信擧行之意敢啓傳曰知道
정조 13년
李敬一以義禁府言啓曰咸陽前府使李得駿査狀回啓判付內觀於啓語又有諸般云云不可全歸於吏鄕誣招然則已決末之事當如何更處一守令勘罪雖非大事事關刑政合施之典問于左右相草記事命下矣問于左右相則左議政李性源以爲嶺俗甚頑吏鄕之招雖不可全信加分耗之擅爲區處賑穀飢口之虛張濫報旣已現發有難參恕其在懲勵之道合施幻弄之典伏惟上裁云右議政蔡濟恭以爲以嶺伯更査觀之李得駿非有別般新罪不過加分之擅便也賑穀之差爽也果如是也焉逭重律而日前判付旣已論理原恕至命還官若又勘罪或恐有妨於刑政且聞得駿之在官也以其束濕之嚴官吏與土豪必欲除去作書京中搆捏百端其書適爲得駿所捉得尙在篋中而向日納供之際嚴畏不能出此言云本道査問時納招者皆其時必欲除去之吏隷設有諸般云云臣意不必以此盡信伏惟上裁云矣大臣之意如此上裁何如傳曰土豪輩必欲除去至有作書京中圖囑敲撼之擧原札現捉於李得駿云爾則勘罪一款非所可論置之作奸土豪等令道伯査出痛施懲一之政以正頑民之俗擧行形止及供招槪略仍令狀聞事分付可也
정조 13년
李敬一以義禁府言啓曰李震光杖一百收贖告身盡行追奪事照律草記批旨內如有功議各減一等事命下矣李震光無功議云矣敢啓傳曰知道
정조 13년
李敬一以刑曹言啓曰高山前縣監尹行醇令該曹發緘取招事命下矣高山前縣監尹行醇時在全羅道全州地云分付道臣使之罔夜上送待其上來擧行之意敢啓傳曰知道
정조 13년
李敬一以刑曹言啓曰因兵曹啓辭擊鼓罪人白尙純奎章閣書寫見汰後以其父私債見囚事有此擊鼓出付攸司勘處事批旨內渠以退吏換着攔入此必父嗾其子有此犯禁之狀極爲痛駭今日內厥漢父子一倂定配事命下矣罪人白尙純及其父敬門忠淸道庇仁縣竝定配所卽爲押送之意敢啓傳曰知道
정조 13년
李敬一以刑曹言啓曰依下敎戶曹計士崔漢宇爲先嚴囚之意敢啓傳曰知道明早捧草供以入可也
정조 13년
左副承旨李鼎運右副承旨李書九疏曰伏以臣等俱以庸陋猥廁近察觸事昏謬無往非罪而至於今日擧措愚迷顚錯之失尤無所逃矣昨日申退之後僚員新除座次遞降則待曉肅謝自是常規而一例昏謬全然忘却晩始覺悟而又不能首實俟勘遽呈肅單屢勤聖敎惶懍愧恧無地自容冒居職次義所不敢聯控短章徑出禁扃伏乞聖慈亟降威罰以肅朝綱以安私分不勝幸甚省疏具悉不爲肅拜徑先行公此亦院規乎爾等事極爲駭然本職遞差
정조 13년
己酉五月初七日卯時上御春塘臺專經武臣試射入侍時行左承旨金魯淳右承旨趙衍德左副承旨李鼎運右副承旨李書九同副承旨李敬一假注書丁若鏞趙台榮編修官曺亨壽記注官金鳳顯檢校直提學徐有防待敎金祖淳以次侍立上具翼善冠衮龍袍乘輿出宣化門藥房都提調金熤進前奏曰朝候稍冷此時勞動聖體若何上曰一樣矣兵曹判書李文源曰今日殿座扈衛軍官當爲侍衛而標信初不祗受於扈衛廳以致軍官不趁侍衛事極駭然當該宣傳官李榮大先汰後拿更以標信解出侍衛之地何如上曰依爲之出擧條駕由建陽門入靑陽門詣春塘臺降輿陞座引儀唱試官以下應射人入就位行四拜禮考官判府事李在協禮曹判書李在簡漢城判尹鄭昌順行副司直李漢豐行副護軍任嵂參考官刑曹參議朴天衡行副司直韓晩裕李東郁行副護軍朴基豐李章漢副司果徐榮輔前正言柳畊率武臣李彦煐等入就位行拜禮訖在協進前奏曰早朝臨座聖體若何上曰一樣矣魯淳曰漢城府右尹李亨元除授後過三日不爲出肅依定式推考警責仍卽牌招察任何如上曰依爲之出擧條鼎運跪奏宰樞執鼓彦煐等以次試射柳葉箭七巡片箭二巡騎蒭一巡試畢上曰未滿四矢人爲幾何昌順曰三十九人矣上曰才落之如是夥然誠駭然矣命宣傳官一竝拿入敎曰今欲決棍而適値齋日姑爲寬恕爾等限晦日習藝更爲試射而又復如此決難饒貸以此分付仍以記過拿出可也命書傳敎曰二技雖餘三矢以下至於三十九人之多近來才藝之抛棄可知此蓋試射罕設而然如渠輩何責不試故藝之道乎且今烈陽亭午亦難盡技所餘二技退試於晦間依專經講全卷更誦例竝與已試三技當更試以此分付若此才落之退日在渠猶屬僥倖官職遷擬非所可論此意令兵判知悉來七月朔專經講亦以試射取稟事該房知悉書九曰今春專經武臣殿講時居首二人今日以柳葉箭比較事命下而卽聞李民秀間已遞職今方下鄕云何以爲之乎上曰待其上來更稟可也出擧條文源曰景慕宮北麓補土處昨已始役矣臣與戶判更審形止則其下東邊毁撤一瓦家移開行巡之路則地勢甚平易舊路無更鑿之弊而城內家舍之毁撤旣有禁令敢此仰達矣上曰依爲之出擧條命別雲劍趙心泰進前敎曰昨日下敎事卿其盡査乎心泰曰昨果査問則盲人朴哥結契作黨其來已久敢爲語犯莫重之說欲呈法司渠已輸款更無可問之端至於呈訴文果有製給者故亦爲捉囚而外他干連諸人竝爲拘囚矣上曰過齋後移送刑曹分輕重加刑卽爲定配可也魯淳曰臺望旣已擬入則一政之內例不得更擬他望而今日政金頤柱旣入於大司憲望又擬於禮曹參判望竝爲受點矣銓曹不察之失在所難免當該政官推考何如上曰依爲之出擧條通禮跪告禮畢上曰侍衛徑先退出事甚駭然矣命書榻敎曰兵曹判書李文源推考命書傳敎曰聞其事實在於肅拜未下前云雖是該房不宜入於現告以不知爲對固然昨日該房承旨罷職分揀上曰兵曹參知前望單子入之待下批牌招察任出榻敎命退諸臣以次退出
정조 13년
行都承旨金憙病左承旨未差右承旨趙衍德坐左副承旨李敬一坐直右副承旨尹長烈解由未出同副承旨徐秉德在外注書二員未差假注書丁若鏞仕趙台榮仕直事變假注書洪樂敏仕
정조 13년
李敬一以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 13년
右尹前望單子入之趙宗鉉落點
정조 13년
李敬一以司饔院監膳提調意啓曰月前因傳敎招問鷹師貢人以五月旬前足可繼封之意草記矣卽者該貢人等呼訴內京貿山雉今已垂乏將無以推移封進云依前傳敎定式明日爲始各殿宮日下生雉以活鷄全數代封之意敢啓傳曰知道
정조 13년
刑曹草供罪人崔漢宇原情云云判付內旣無更爲捧供之命則豈可只依刑判言捧入乎此草供還給當該堂上及該房承旨從重推考特敎之下終不査得以蔑無稱之類又復捧入到此更問徒損國體今以後渠罪渠當知之何必自渠口吐盡然後方可謂得情乎定配則稍過姑爲決杖放送雖以戶判言之常時若能嚴明束濕豈有是弊乎捧稅如許買土如許致使飭敎之本意未免閼而不行此非戶判之責乎爲先從重推考
정조 13년
己酉五月初八日酉時上御誠正閣召對入侍時參贊官李敬一直閣李晩秀侍讀官申獻朝檢討官柳文養假注書趙台榮記注官金鳳顯記事官金祖淳以次進伏訖上曰玉堂閣臣參贊官以次進讀可也獻朝等進讀貞觀政要自貞觀初止貞觀十七年訖命陳文義獻朝曰漢唐治法比之唐虞三代雖曰陋矣不足道然觀此貞觀政要魏徵之知無不言有懷必陳其惓惓忠愛足令人感發然若使魏徵逢陳隋末主必不能如是盡言由此觀之人臣之盡言不諱專在於人主之導之使言我殿下聖德高出百王翕受從諫之德臣方以堯舜三代仰望則豈可下議於唐宗而若其用人之際必先辨其邪正賢不肖苟其邪而不肖也則必斥而退之苟其賢而正也則信而用之雖今日朝廷亦安知幾箇魏徵輩出於明時也哉若使後世之覩今日史者稱之曰有是明主有是良臣此所謂臣主俱榮豈不休哉此臣之區區所望耳文養曰魏徵之有懷必陳文皇之從諫如流卽堯舜三代以後之所無也如使魏徵不遇文皇則其何以諫諍忠直之名見稱於後世也哉雖以帝道王道之說觀之承陳隋弊亂之餘宜汲汲於秦漢刑名之治而必以仁義二字反復敷陳爲興敎致理之本其法極齟齬其言太迂闊畢竟群議駁進大加非斥而文皇獨能黜抑封倫之論聽納魏徵之言力行不倦遂致太平以此論之魏徵之極言直諫惟在於文皇導之使言此所以成魏徵之美而致貞觀之治者也臣則以爲非徵爲難文皇爲難雖然文皇唐之中主也臣等以堯舜三代之治仰期於殿下則豈敢下議於唐主而若其翕受之量來諫之德實無愧於堯舜三代盛際而亦足爲後辟之柯鑑伏願深留聖意焉晩秀曰貞觀之初魏徵勸行仁義太宗排衆議而用之徵之所勸未必出孔孟仁義之訓太宗所用豈眞是三代純王之道而不過數年治效之成至於萬目畢張四方乂安唐以後英明之主莫如太宗治化之盛最稱貞觀先儒以太宗爲假仁而假仁之效如此則況眞正仁義乎吳氏題辭有登高自卑行遠自邇之喩毋以貞觀之治爲卑觀乎假仁而益懋眞正仁義之治臣之望也上曰所奏好矣敬一曰玉堂閣臣已陳文義臣無更達矣命諸臣先退敎敬一曰承旨自萊府遞來欲一俯詢而未果矣有何可奏乎敬一曰諸吏逋欠已盡收捧矣上曰年前負逋之五人竝當用律耶亦有輕重之別耶敬一曰果有輕重而安處宅等二人最尤甚者矣上曰如有矯弊之端悉陳可也敬一曰臣於萊府事適因言端敢此仰達矣本府以如斗小邑民戶僅爲六千餘而衙門設置多至九處將校名色亦甚夥然倭館所屬名色且多故分防軍與能櫓軍無以充數太半疊役以一人之身水操則爲能櫓之役當番則有納布之苦民不支堪擧懷逃散邊上關防之地民戶由此而漸縮編伍亦無以塡充誠非細憂臣意則本府分防軍二千餘名令道臣酌量移定於道內民多軍少之邑使之分排收布則在他邑添額之數不至大段在本邑兩役之弊可以快革矣且伏見本府以關防重地設置規模極其疎虞本邑束伍軍有事之時則屬之兵營府使所率不過若干牙兵及吏奴作隊而已脫有警急以此孤軍何以捍禦若以該府兼以防禦之名束伍軍兵全屬府使則關防可以成樣緩急可以得力且以吏逋事言之啓本繕寫與書契往復之役日不暇給而邊邑尙武文才絶罕擇其中能書之吏差出書契色吏爲其酬勞例兼公作米色吏積歲把任便同倉氏釜倉米之幻弄逋負職由於此府使若兼防禦則自當有各邑啓書營吏立番之例本府書契色吏自可革罷而給倭米典守亦當令每年交替計數傳掌以防負逋之患此亦可爲救弊之一端矣上曰出擧條令廟堂稟處可也出擧條上曰左承旨入侍出榻敎賤臣承命出傳左承旨金魯淳進伏上曰年今幾何魯淳曰六十九歲矣上曰以卿年歲似難供劇矣上曰金頤柱以何官當出仕云耶魯淳曰臺諫體重似以大司憲行公矣命書傳敎曰草記雖已還給連値齋日他無登徹之路然則兩窠之訖無出場有乖事面況臺閣體重昨日點下兩望筒以大司憲望施行禮曹參判則前參判金魯淳仍任在外京兆堂上許遞前望單子入之待下批牌招察任命退承史以次退出
정조 13년
行都承旨金載瓚坐行左承旨金思穆坐右承旨趙衍德坐直左副承旨李書九坐直右副承旨未差同副承旨洪仁浩坐注書二員未差假注書丁若鏞仕趙台榮仕直事變假注書洪樂敏仕
정조 13년
李敬一啓曰大司成沈煥之除拜後過三日不爲出肅依定式推考警責仍卽牌招察任何如傳曰允
정조 13년
趙衍德啓曰明日齋宿時承旨不可不備員而都承旨金憙有實病未肅拜右副承旨尹長烈解由未出同副承旨徐秉德在外一員未差何以爲之敢稟傳曰竝許遞與未差之代前望單子入之待下批牌招察任
정조 13년
承旨前望單子入之金載瓚李書九洪仁浩李一曾落點
정조 13년
吏曹口傳政事以鄭昌順爲分內醫提調
정조 13년
兵曹口傳政事副司直金憙
정조 13년
趙衍德啓曰明日擧動時承旨當爲備員未差之代政官牌招開政差出待下批仍卽牌招察任左副承旨李一曾在外何以爲之敢稟傳曰許遞政官牌招開政與未差之代今日政差出待下批牌招察任
정조 13년
洪仁浩啓曰明日擧動時兩司侍臣當爲備員除在外陳疏留院外未肅拜呈告人員竝待開門牌招以爲進參之地何如傳曰步輦亦有侍臣乎由月覲門擧動猶除之況此動駕乎該房承旨從重推考此啓辭勿施在外及未肅拜呈告人竝許遞今日政差出如有未署經守令使之署經仍令再明日辭朝
정조 13년
有政吏批判書李𡊠參判洪秉纘參議李勉兢行都承旨金載瓚進以金思穆曺遠振爲承旨蔡弘履爲大司憲尹㬦爲大司諫李身晦爲執義李運彬爲司諫朴瑞源權中憲爲持平姜垣爲獻納兪鉉章李之聃爲正言徐邁修爲校理金熙朝爲軍資監正左尹趙宗鉉右尹金思穆宗簿僉正權山海復官爵事承傳通德郞吳沁贈戶參例兼通德郞吳宗永贈左承旨例兼通德郞吳嶷贈司僕正以上吳鼎煥三代追贈
정조 13년
兵批判書李文源參判柳誼參議朴宗岳病參知申應顯入直進行左承旨金思穆進副司直鄭宇淳李亨元李鼎運李義綱
정조 13년
李書九以兵曹言啓曰今夕各門下鑰比前差晩故恐或有乘昏攔入之弊自臣曹嚴飭守門將卒各別把守矣臨閉時金虎門外有一漢稱以內閣使令欲爲突入故該門將卒牢拒不納則厥漢衝倒門卒拳毆足踢巾着盡破云事之驚駭莫此爲甚卽爲捉致厥漢査問委折現納號牌則以內閣使令鄭時昌書之而猶未取信往復內閣則果是所屬云矣當此門禁申嚴之日過限後欲爲突入者已極萬萬無嚴而莫重之地把守之卒狼藉毆打者事未前聞尤係變怪自臣曹治罪猶不足懲勵出付該曹以爲從重嚴處之地何如傳曰自閣隷犯此禁萬萬痛惡移送法司各別嚴治爾若知不遺更錄之意自政院以下用一切之法可也
정조 13년
趙衍德以訓鍊都監言啓曰平壤居閑良咸正禧本局別軍官加設差定之意敢啓傳曰知道
정조 13년
趙衍德以訓鍊都監言啓曰今五月初十日文禧廟擧動時因兵曹節目金虎門軍三十名將官率領挾輦侍衛南營馬兵四十五名該哨官率領敦化門外南大路擺列而竝待標信擧行駕過後還入直所還宮時依前擺列而除標信還入直之意敢啓傳曰知道
정조 13년
己酉五月初九日未時上御重熙堂右承旨入侍時右承旨趙衍德假注書趙台榮記注官金鳳顯記事官金祖淳以次進伏訖上命書傳敎曰明日當臨文禧廟行祭路由備邊司前路此是咫尺之地當以步輦爲之諸凡擧行一依闕內殿座例爲之百官隨駕及祭班行禮竝置之此後由此路動駕百官隨駕除之事分付上曰別雲劍鼓吹儀仗標旗副輦扈衛軍官有廳軍槍劍軍駕前駕後竝除之只以別雲劍實差四員兵曹摠府入直堂郞各一員宣傳官承傳啓螺外駕後三員入直武兼四員挾輦軍金虎門軍三十名入直禁軍二十人別將除前排依闕內擧動例率領作門外通曠處步列駕過後觀象監大門內別將率領住接先後廂軍四十名西營及新營入直軍大將只率前排率領事分付屛門把守依宣傳官所稟定式事亦爲分付命書榻敎曰明日擧動時侍衛及軍兵依筵敎擧行路由備邊司時依此定式上曰文禧廟忌辰依懿昭廟例自十日至十一日用齋事分付上曰戶曹判書入侍出榻敎賤臣承命出與戶曹判書徐有隣偕入進伏命書傳敎曰政院牌招啓辭有大段做錯當該承旨遞差衍德曰前承旨李義綱以未肅拜前旣有分揀之命則前承旨李秉鼎李家煥現告亦在未肅拜前故敢此仰達矣上曰然則一體分揀可也出擧條有隣曰大內修繕之役今幾告竣而若究其弊源則專由於雨漏之不卽修改四季朔奉審雖有定式其間雨漏之抛棄殊涉可悶此後則各處所守宮自解凍以後限秋成間一望奉審如有頉處卽爲手本啓下分付紫門及別例房待晴續續修改雖於一望之內如値雨潦大段滲漏則手本修改等節亦爲趁卽擧行殿閤瓦子上雜草落葉掃除一款以夏秋兩節各一次爲之大造殿北墻外水道亦以夏秋疏導俾無壅閼之意一體定式施行事出擧條申飭何如上曰依爲之出擧條命退諸臣以次退出
정조 13년
行都承旨金載瓚隨駕宿行左承旨金思穆隨駕直右承旨趙衍德隨駕直左副承旨李書九隨駕宿右副承旨李敏采隨駕宿同副承旨洪仁浩隨駕宿假承旨金履正守宮注書二員未差假注書丁若鏞隨駕宿趙台榮隨駕直事變假注書洪樂敏守宮
정조 13년
大駕詣文禧廟入齋室後內閣政院玉堂藥房口傳問安答曰知道
정조 13년
王大妃殿惠慶宮朝夕遣承旨問安答曰知道
정조 13년
李書九啓曰明日動駕相値視事頉稟之意敢啓傳曰知道
정조 13년
金思穆啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 13년
金載瓚啓曰十一日輪對日次而動駕相値頉稟之意敢啓傳曰知道
정조 13년
傳于金思穆曰出宮門路以協陽門爲之
정조 13년
金載瓚啓曰今日王大妃殿惠慶宮夕問安何承旨進去乎敢稟傳曰左副承旨進去
정조 13년
李書九啓曰臣以王大妃殿惠慶宮夕問安進去下直之意敢啓傳曰知道
정조 13년
金載瓚啓曰今日動駕時承旨當爲備員同副承旨曺遠振在外何以爲之敢稟傳曰在外承旨許遞前望單子入之待下批牌招察任
정조 13년
金載瓚啓曰新除授右副承旨李敏采方在罷散中何以爲之敢稟傳曰敍用
정조 13년
傳于李書九曰朝廷經宿問安及翌日問安竝勿爲之
정조 13년
己酉五月初十日卯時上詣文禧廟擧動入侍時行都承旨金載瓚行左承旨金思穆右承旨趙衍德左副承旨李書九同副承旨洪仁浩假注書丁若鏞趙台榮編修官曺亨壽記注官金鳳顯檢校直提學徐有防檢校直閣徐鼎修鄭東浚直閣李晩秀原任待敎尹行任待敎金祖淳以次隨駕上具翼善冠衮龍袍乘輿出協陽門出敦化門由備邊司東門出西門踰觀象監峴入文禧廟大門詣齋室降輿御齋室敎曰承史及兵曹堂上各一員留在中門外餘竝權退可也仁浩曰同罪未敍人隨卽提稟事曾有定式矣前承旨李敏采旣已敍用前承旨韓用龜柳甲基方在同罪未敍中故敢此仰達矣上曰竝敍用可也出擧條日暮時至命右副承旨李敏采進伏敎曰明日還宮天明後當爲之路上植炬勿爲待令事分付諸臣以次退出
정조 13년
行都承旨金載瓚坐行左承旨金思穆坐右承旨趙衍德坐左副承旨李書九坐右副承旨李敏采坐直同副承旨洪仁浩坐直注書二員未差假注書丁若鏞仕趙台榮仕直事變假注書洪樂敏仕
정조 13년
大駕詣和平翁主第入堂內後內閣政院玉堂藥房口傳問安答曰知道
정조 13년
傳于趙衍德曰恩信君房米十五石木五同布三同錢五十貫輸送事分付戶惠廳兵曹
정조 13년
傳于趙衍德曰和平翁主房米十五石木五同布三同錢五十貫輸送事分付戶惠廳兵曹
정조 13년
傳于趙衍德曰故參議朴相喆家明日遣兵議致祭夫人許衣資食物令該曹從厚例輸送仍令郞官存問草記
정조 13년
以承旨房望傳于金載瓚曰仍
정조 13년
有政吏批判書李𡊠進參判洪秉纘參議李勉兢行都承旨金載瓚進以閔鍾顯爲右尹李淟爲漆原縣監白泳鎭爲監察洪大顯爲尙衣主簿
정조 13년
兵批判書李文源參判柳誼參議朴宗岳病參知申應顯入直進行左承旨金思穆進副護軍宋銓李思祚副司直金頤柱奇彦鼎曺遠振韓用龜李一曾尹長烈徐秉德李敬一李家煥柳甲基柳匡國金鎔朴孝成副司果沈鏗李廷璞
정조 13년
趙衍德以戶曹言啓曰依傳敎故參議朴相喆妻金氏衣資綿紬五疋木綿十疋食物米七石太五石從厚磨鍊輸送仍令郞官存問之意敢啓傳曰知道
정조 13년
洪仁浩以宣惠廳言啓曰依下敎和平翁主房米十五石恩信君房米十五石輸送之意敢啓傳曰知道
정조 13년
金思穆以兵曹言啓曰依下敎備邊司書吏金喜敏等十五人處木綿各一疋頒給之意敢啓傳曰知道
정조 13년
金思穆以兵曹言啓曰依下敎侍衛禁軍及武藝別監內吹兼內吹近仗軍士等處設粥以饋之意敢啓傳曰知道
정조 13년
金思穆以壯勇營言啓曰依下敎本營隨駕將校軍兵等處饋粥次磨鍊分給之意敢啓傳曰知道
정조 13년
金思穆以訓鍊都監言啓曰依下敎挾輦軍兼內吹等處設粥分饋之意敢啓傳曰知道
정조 13년
金思穆以禁衛營言啓曰依下敎隨駕本營兼內吹及陣上將校軍兵等處設粥分饋之意敢啓傳曰知道
정조 13년
文禧廟親臨行祭敎是時亞獻官判府事金熤終獻官判府事李在協贊禮禮曹判書李在簡典祀官奉常正徐郁修執禮直閣李晩秀執尊副司果尹行任大祝待敎金祖淳祝史修撰柳文養齋郞副修撰申獻朝贊者引儀崔珽金東覽謁者引儀成元柱尹之衡贊引假引儀申大復李英孝祭監監察李鎭宅
정조 13년
己酉五月十一日子時上臨文禧廟親祭入侍時行都承旨金載瓚行左承旨金思穆右承旨趙衍德左副承旨李書九右副承旨李敏采同副承旨洪仁浩假注書丁若鏞趙台榮編修官曺亨壽記注官金鳳顯一提學金鍾秀檢校直提學徐有防檢校直閣徐鼎修鄭東浚直閣李晩秀原任待敎尹行任待敎金祖淳以次侍立上具翼善冠衮龍袍乘輿詣廟正室前降輿就板位在位諸臣行再拜禮上詣神位前三上香執瓚灌地仍奠幣行初獻禮大祝待敎金祖淳進讀祝文訖上還復位亞獻官判府事金熤終獻官判府事李在協行禮如儀在位諸臣行再拜禮訖命判府事金熤行望燎禮贊禮跪告禮畢上乘輿還齋室諸臣以次退出
정조 13년
己酉五月十一日卯時上還宮入侍時行都承旨金載瓚行左承旨金思穆右承旨趙衍德左副承旨李書九右副承旨李敏采同副承旨洪仁浩假注書丁若鏞趙台榮編修官曺亨壽記注官金鳳顯檢校直提學徐有防檢校直閣徐鼎修鄭東浚直閣李晩秀原任待敎尹行任待敎金祖淳以次隨駕上御齋室命仁浩進伏書傳敎曰逢此月孺慕轉益莫逮永言戊辰以前衛護之功予其敢一日不在于中以祭代旌年前壯洞主第棹楔時有及於祭文者去月駕過未遑入審還宮時歷臨和平翁主主第親酌以此分付祠宇隔垣徒增疚傷恩信君祠宇歷臨親酌延齡君祠宇同在一室一體歷臨以此分付少頃上具翼善冠衮龍袍乘輿出廟大門詣延齡君宮敎曰只承史閣臣隨入餘竝退待可也駕詣祠宇前降輿詣神位前三上香執酌奠酌訖次詣恩信君神位前三上香執酌奠酌上哽咽不成音玉涕沾衮左右諸臣亦皆掩泣禮畢上曰戶曹判書入侍賤臣承命出與戶曹判書徐有隣偕入進前敎曰祠宇丹靑見甚偸色自戶曹卽爲改色內堂亦爲修理可也命有隣先退上乘輿出宮大門詣和平翁主第降輿入堂內敎曰行禮時承旨不可入參錦城尉昌城尉朴宗岳金在昌等諸人以執事擧行可也少頃命諸臣宣饌乘輿出宮大門上曰䄙嬪祠宇遣都尉致祭出駕前下敎命書傳敎曰前縣監洪大顯口傳復職調用事分付該曹駕詣備邊司前路上曰本司諸吏竝爲召入思穆承命召入上曰先朝有本司幸臨之事耶諸吏奏曰無矣上曰今旣召見不可無施賞之典矣上曰備邊司首吏書題除授諸書吏各木一匹題給出駕前下敎駕入敦化門上曰錦城尉資品旣與大臣同年歲又踰耆社此後闕內出入時許乘擔方席事分付入協陽門還內諸臣退出
정조 13년
己酉五月十一日巳時上御重熙堂左副承旨入侍時左副承旨李書九假注書趙台榮記注官金鳳顯記事官金祖淳以次進伏訖上命書傳敎曰以親王孫奉祀於洛川爲趑趄年前直奉延齡君之祀問于大臣僉議歸一而更考前例如許地處拔例主祀曾多可據延齡君內外祠板之尙以達善舊號書之不但無義太乖禮制今夜卽洛川夫人忌祭且於病革之時已以身沒必題祠板有慰諭之擧今日駕臨事不偶然令宗親府知悉言于本家使卽改題洛川君內外明日致祭承宣中璿派人進去書九曰專經武臣試射若有減巡之命則未滿四矢與無分人勿捧傳旨居首人施賞亦爲置之事曾有前例矣今初七日試射因特敎減巡而旣有晦間更試之命捧傳旨及施賞一款待更試後擧行乎上曰依爲之出擧條命退承史以次退出
정조 13년
行都承旨金載瓚坐左承旨徐龍輔坐右承旨趙衍德坐左副承旨李書九坐右副承旨李敏采坐直同副承旨洪仁浩坐直注書二員未差假注書沈能迪仕直一員未差事變假注書沈象奎仕
정조 13년
李書九啓曰卽者副校理申獻朝以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 13년
李書九啓曰自明日至二十一日視事頉稟之意敢啓傳曰知道
정조 13년
傳于金載瓚曰未下直守令皆令當日辭朝
정조 13년
傳于金載瓚曰下直守令留待
정조 13년
丁若鏞改差代以李基慶爲假注書
정조 13년
趙台榮改差代以鄭履綏爲假注書
정조 13년
洪樂敏改差代以南履翼爲事變假注書
정조 13년
李敏采啓曰假注書鄭履綏時無職名令該曹依例付軍職冠帶常仕何如傳曰允
정조 13년
傳于金載瓚曰右副承旨入侍
정조 13년
傳于李敏采曰禁府時囚今日內開坐捧供待判下草記照律
정조 13년
傳于李敏采曰訓鍊大將前望單子入之待下批牌招傳授命召
정조 13년
訓鍊大將前望單子入之李柱國落點
정조 13년
李敏采啓曰新除授訓鍊大將李柱國時無職名令該曹口傳付軍職何如傳曰允
정조 13년
兵曹訓鍊大將單李柱國
정조 13년
傳于金載瓚曰下直守令入侍
정조 13년
李基慶汰去代以沈能迪爲假注書
정조 13년
南履翼汰去代以韓翼鎭爲事變假注書
정조 13년
韓翼鎭改差代以徐有聞爲事變假注書
정조 13년
徐有聞汰去代以沈象奎爲事變假注書
정조 13년
傳于洪仁浩曰同副承旨入侍
정조 13년
以慶尙監司狀啓文壯公鄭經世後孫有無採問馳啓事傳于李敏采曰待窠卽爲調用
정조 13년
以禁軍將番單子傳于李敏采曰懸頉人改差今日政差出
정조 13년
李敏采以兵曹言啓曰宣傳官李儒敬老父宿病添劇勢難離捨供職呈狀乞遞情理旣如此則不可强令察任改差何如傳曰允
정조 13년
李敏采以兵曹言啓曰五衛將李弼培金箕昇身病猝重呈狀乞遞宿衛輪番之任不可久曠竝改差何如傳曰允
정조 13년
有政吏批判書李𡊠進參判洪秉瓚牌不進參議未差行都承旨金載瓚進以徐龍輔爲吏曹參議金鍾秀爲藝文提學瓦署別提金世輝軍器主簿申弼垕以上相換
정조 13년
兵批判書李文源進參判柳誼參議朴宗岳參知申應顯病同副承旨洪仁浩進以嚴思晩爲副摠管李潤國爲宣傳官宋應休爲內禁將洪繼善爲兼司僕將趙光鑽金應錫爲五衛將曺允遂爲文兼僉知單高胤衡副司直單李祖源
정조 13년
承旨前望單子入之徐龍輔落點
정조 13년
徐龍輔以兵曹言啓曰新除授內禁衛將宋應休在外未肅拜改差何如傳曰允
정조 13년
兵曹口傳政事以金魯直爲兼內禁衛將
정조 13년
徐龍輔以都摠府言啓曰入直內三廳武兼禁軍及軍兵等中日習射事自今十四日十七日二十日至中日依前姑停之意敢啓傳曰知道
정조 13년
趙衍德以戶曹言啓曰內需司啓下牒呈內咸興永興兩本宮祭享所用典祀廳及確臼油芚以修理契油芚擧行修改年條自該曹問于本司草記定式事判下矣依下敎問于本司則以五十一次修改之意報來修改年條依此擧行兩本宮典祀廳仰遮油芚六張付一浮確臼油芚四張付各一浮竝以修理契油芚輸送內需司使之下送而此後限滿修改之時則自本司報本曹擧行事一體定式施行何如傳曰允
정조 13년
洪仁浩以弘文館言啓曰本館上番副校理申獻朝以其親病陳疏徑出上番闕直事甚未安應敎二員校理二員未差副校理李龜雲在外副修撰鄭福煥徑尋鄕路金載翼疏批未下修撰李羲觀卽爲牌招以爲姑陞入直之地何如傳曰允
정조 13년
李書九以弘文館言啓曰校理李彦祐自鄕上來云與新除授校理徐邁修竝卽牌招察任何如傳曰允
정조 13년
李敏采以訓鍊都監言啓曰今五月初二日還宮時待令將校之濫率伺候軍士萬萬可駭當該將校令該營各別決棍懲勵事自兵曹草記允下矣本局知彀官崔仁得旗牌官崔成崙各決棍十度之意敢啓傳曰知道
정조 13년
洪仁浩以義禁府言啓曰禁府時囚今日內開坐捧供待判下草記照律事命下矣時囚罪人徐有龍李朝漢等東萊府使金履禧狀啓內當初倭船本月二十日辰時自館所入歸馬島同日酉時逢逆風還漂出沒波浪蒼黃罔措則伊時風濤之險舟楫之危推此可知而畢竟船隻卜物俱爲得全則五名之渰死專由於徑先出怯乘小船圖生之致而多大浦僉使徐有龍同倭船二十一日子時懸燈漂向于本浦境而伊時風浪大作則只送哨探不發曳船者極爲駭然同倭船去留形止晩時報來倭屍搜拯緣由亦不擧論者俱涉稽忽西平浦萬戶李朝漢倭船哨探何等時急而本浦之距金峙不過十里之間則丑時出海辰時逢曳云者事之稽忽莫此爲甚渰死倭人之名數不爲詳探泛以略干名渰死報來者事甚矇然哨探與逢曳形止晩時報來倭屍之搜拯緣由亦不提報者俱極駭然其罪狀竝令攸司稟處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣徐有龍李朝漢等各杖八十收贖奪告身三等放送李榮大傳旨內今日殿座扈衛軍官當爲侍衛而標信初不祗受於扈衛廳以致軍官不趁侍衛事極駭然拿處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李榮大杖一百收贖告身盡行追奪放送何如傳曰允如有功議各減一等
정조 13년
洪仁浩以義禁府言啓曰徐有龍李朝漢等杖八十收贖奪告身三等李榮大杖一百收贖告身盡行追奪照律草記批旨內如有功議各減一等事命下矣徐有龍七代祖渻扈聖原從功臣達城府院君七寸親云功議各減一等杖六十收贖奪告身一等李朝漢六代祖守一靖難功臣云功減一等杖七十收贖奪告身二等李榮大無功議云矣敢啓傳曰知道
정조 13년
洪仁浩以義禁府言啓曰金甲島島置罪人趙時偉姑先移配濟州施以加棘之典事命下矣罪人時偉卽爲發遣府都事自金甲島執捉仍令押送于濟州牧與地方官眼同荐棘之意敢啓傳曰知道
정조 13년
義禁府啓目多大浦前僉使徐有龍西平浦前萬戶李朝漢等原情云云徐有龍段問目內辭緣泛稱遲晩所當請刑是白乎矣曾徑都摠經歷勿爲請刑載在大典通編議處爲白乎旀李朝漢段問目內辭緣泛稱遲晩刑推得情何如判付啓依允爲旀李朝漢段除刑推議處爲良如敎
정조 13년
又啓目宣傳官李榮大原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 13년
戶曹判書徐有隣疏曰伏以文禧廟妥奉禮成忌日又倐焉過矣讎賊共戴於一天悲冤轉深於八域臣以胄筵舊僚未效沬血之誠徒霑敦匠之賞俯仰摧痛有淚如泉仍伏念度支重任也實非如臣譾劣久據之所固宜積誠呼籲仰冀鞶裭而除拜之初卽蒙兼帶之曲諒感激一出辭遜不得旣又承命身綰廟役終事之地未忍言私淟涊盤礴居然二十有二朔矣比之方岳守宰亦幾及瓜瓜熟而遞理之常也至於久任責成卽指能者而言耳强其不能者而徒循久任之名不考責成之實則其害反甚於數遞臣才不足以剸理財簿明不足以照察貢瘼尾閭之莫或防塞出入之莫或樽節無往非愆尤而性本巽愞短於梳櫛一切曹務率多抛却至于今幸免大戾雖荷寬假之恩若言其不能者無在臣右臣旣久於此矣仍令久而愈久替行能者之事則公私僨誤尤當如何臣雖無似亦具秉彝以平日身不自有之心豈或有避煩投閑之計哉誠以不能之實如右所陳故耳況今漕轉多弊矯救有命而茫然不知所以對揚措處由前由後義在必遞玆敢瀝血仰懇仰瀆崇嚴伏乞聖慈俯賜鑑諒特遞臣所帶之職以幸國事以安私分焉答曰省疏具悉度支重任豈有瓜限卿其勿辭斯速行公
정조 13년
敦寧都正吳著疏曰伏以我文孝世子廟貌載新移奉禮成仰惟聖懷悲悼益復如新臣民痛冤之情籲天無從仍伏念臣犬馬之齒已迫桑楡跧伏窮鄕萬念灰冷幸際我聖上博施推恩之典爰及垂死之喘華誥遠頒猥忝加階之列恩綍繼下俾許登陛之榮臣聞命感泣擔曳就途病滯旅舍自犯稽緩之誅而除旨旋下以臣爲敦寧府都正臣於是益增驚惶無地容措竭蹶趨謝獲蒙晉接之渥寶座咫尺玉音鄭重顧玆癃廢之賤何以得此惟當歸還鄕里誇耀恩榮餘生幾日攢祝雲天而已至於淸班厚祿實無蹲仍久據之計況臣素無敦寧揆以法例不當冒據連値淸齋今始露章伏乞天地父母察臣微懇特令選曹照法遞改以存公格不勝幸甚省疏具悉本職許遞
정조 13년
副修撰金載翼疏曰伏以臣以才識則無尺寸之長以任使則無涓埃之補向叨下邑自速罪戾所坐至大於昏錯而薄勘只止於譴削夫何蕩滌之命繼降於數月之間恩言鄭重收敍如舊照隙之光不遺於下土藏藪之恩殆偏於微物無狀賤臣何以得此於聖明臣闔門攢手銘鏤在心恩山德海報答無階豈復有一毫踰分之望而乃者玉署新選忽焉猥及臣誠惝怳震惕愈久而愈切噫淸朝官爵孰非華顯而自古掄揀最重瀛館蓋其橫經文陛有啓沃君心之責掌綸詞苑有黼黻皇猷之稱出入論思則言責無異於臺省地處深嚴則華銜至謂之內相是以國朝以來文學望實苟非兼此數者莫或居之近日此選雖曰不古亦豈有如臣之空疎譾劣而濫廁其間者哉臣本以庸陋最居人下少事科臼全沒實學雖在篆刻之技尙此腐毫至於經傳之旨尤蔑窺管以此鈍滯之才鹵莽之識何以仰備聖上顧問之列哉向因事會冒沒出肅數宵豹直依近日月之光兩日扈班欣瞻羽旄之美榮已極矣願則畢矣今若因仍冒據不思自處則其爲玷辱聖簡貽羞學士當如何哉玆敢不避猥越仰瀆崇嚴伏乞聖慈念名器之不宜濫授諒臣言之非出飾讓亟命選部鐫削臣職名以重官方以安微分千萬幸甚臣於目下一事有不容泯默者敢此附陳焉噫嘻李萬軾之負犯果何如而尙今假貸大是失刑國有法綱何敢更事跳踉而每於輦路縱子呼籲至請全釋攸司之臣勘治勿施則又以母死歸葬循例請由自處以尋常編配者其縱恣無憚誠一變怪特旨許暇雖出孝理之政關係隄防大是朝廷之憂該司之論啓請寢可見公議之至嚴此而若不嚴勘則凡係凶孽之類其將藉口接跡而起尤豈不大可寒心哉伏乞亟寢萬軾給暇之命仍勘其其子冒濫之罪焉省疏具悉旣有定式使之依式擧行而爾言如此然界限爲難從當問于大臣處之爾其勿辭察職
정조 13년
掌令鄭澤孚疏曰伏以義理明而典刑行焉典刑行而紀綱振焉三者有國之不可容息間或闕者也無是則爲禽獸爲夷狄而危亡踵至可不懼哉可不戒哉嗚呼今日殿下國家尙可謂有義理有典刑有紀綱乎臣請痛哭而陳之惟殿下少垂察焉噫嘻痛矣我儲君之讎月讎日今已三周而其讎賊尙此戴頭偃息於覆載之間國人之悲憤欲死四年如一日矣宇偉之凶腸糾結醫媼之毒手經營臣於前疏已盡臚列且其充溢公車者皆是斷案左契臣不必更爲泚筆而鬼蜮之情梟獍之凶已莫逃於日月之照燭矣噫殿下何惜乎此賊何畏乎此賊而不正誅殛之刑只施流配之典有若曲保者然臣實憤冤而訝惑也嗚呼崔杼之罪南史書之趙盾之惡董筆記之播于一國傳于萬世若或一向假貸仍而不誅則其將以今日爲何如世也閭巷匹庶雖以無妄之疾遭慼者尙此終身悲痛而歸咎醫藥此程子所以請罪醫人者也況今宇偉之陰爲譸張醫媼之顯肆凶毒情跡狼藉證契明白者乎臺閣之啓章甫之疏迄于今交呈迭奏人情可見天理莫遏而勿煩之批貽慼之敎專以鎭安爲主世豈有劇逆大懟而可以鎭安者乎方今八域含生舊冤旣積新憤愈激而如不欲生則又安在其鎭安也由是義理益晦典刑益墜以至紀綱之益紊莫可振擧譬如漆夜之人無燭可行奔浪之舟無碇可持觀於近日事槪可知矣向者憲臣之疏逆如宇偉拔而不論有何顧畏而然也完伯之薦初豈不利再又故犯有何繾綣而然也臣實痛惋而不已也此莫非紀綱不振之致而紀綱之不振實由於典刑之不行典刑之不行實由於義理之不明伏願殿下穆然深思廓揮乾斷宇偉醫媼等諸賊設鞫嚴問快正邦刑然後如彼其臺疏與廟薦之無忌憚者嚴加處分以明義理重隄防焉臣爲臣無狀受恩罔極報國一心誓死靡他惟我儲君入廟纔過諱辰復屆悲憤益激敢將百身之忱玆效一灑之願幸聖明不以人廢言快復我儲君之讎則臣雖滅死萬萬無恨也臣無任泣血哀懇之至省疏具悉字句間隱映寧有如許䵝昧手段乎當有處分原疏爾其持去無貽世道之害
정조 13년
副校理李龜雲疏曰伏以臣跡本疎愚才又譾劣遭値聖明僥倖科第前所踐歷已逾涯分居常隕首圖報無地不意聖簡尤異謬恩荐加以駑下無似之賤猥玷瀛州之選數月之間除旨聯翩而馹騎宣召之恩至及嶺嶠之遠拜命驚惶鑽地不得臣是何人叨此非常之眷於天地父母之私也第伏念經幄論思之任自非宿儒重望則有難堪承而如臣愚昧居在鄕曲素蔑文識粗習經卷不過句讀則不學無術罕有臣比雖冗官散職猶不堪抗顔冒當玷辱淸朝況臣所叨之職何等重任何等榮選而敢有一分承膺之意哉且臣父今年六十八歲臣母今年七十二歲素抱貞疾恒在床褥顧臣私情有不容片時離側而召命之下不敢偃伏私次趲程踰嶺一肅恩命仰覲耿光而仍暴微懇乞解本職者是臣區區之志願也行到陰竹地得接家信則母病越添症勢危劇臣中道聞此驚魂飛越方寸煎灼不得前進敢此拜章徑還伏乞聖慈治臣慢命之罪察臣難進之狀鐫削見帶之職名勿令復擬於淸班以重公器以安微分不勝幸甚省疏具悉爾其勿辭往護
정조 13년
正言兪鉉章疏曰伏以居諸易邁我文孝世子入廟於焉諱日又屆駕臨本廟親行享祀伏惟我殿下止慈之情悲悼之懷曷有其極仍伏念臣以寒門疏蹤學識蔑劣杜門守分甘自爲聖世一棄物矣千萬夢外憲臺之職忽下於昨年待罪分司之際臣於是時益切負乘之懼隨牌例違卽蒙鞶遞又於歲末正初復叨憲職而時値廟社親享義重駿奔冒沒出肅猥忝侍臣之班及其回鑾之時徒知法駕之載近爲懼隨衆馳出始成班行而莫重駕前致有紛雜之擧果無濟濟之容若論其罪臣實爲首承宣之請推聖上之遞改竝及於玉署諸僚臣至今追思惶汗浹背今此薇垣新命又下於蹙伏頌愆之中臣惝怳踧踖罔知攸措而揆以私分目下所叨尤非時月之稍久職名之有異冒居也明矣且臣當夏以來素患暑症乘間闖發時月之內萬無黽勉趨承之望伏乞聖明亟遞臣職仍治臣不職之罪以肅朝綱以安微分焉臣旣不以見職自處則乞免之章不敢以贅及他說而第伏念凶逆未討輿憤尙切星霜迅駛奄値諱辰爲臣子腐心痛骨寧欲一死悲冤所激不得不瀝血陳懇惟聖明垂察焉噫嘻痛矣丙午五九月之變尙忍言哉噫丙申以後諸賊無非元惡大懟而我殿下治逆大寬逆如鄭妻而偃息畿郊凶如龜柱德相國榮而或薄竄島配而陰誅先及或放歸田里而臥死牖下其他凶徒當戮不戮應竄不竄者尙靳鋤治故惟彼宇偉輩敢圖不軌四字刀割締結復謙厥罪貫盈而尙今保領於天壤之間又況逆楫妖媼暗受宇偉之陰嗾斷乳進毒敢肆奸獰而亦能容息何其尙方之誅只在復謙之凶不及五字刀割耶此可謂痛哭流涕長太息者也前後三司之連啓八域章甫之合疏不止一二其數而我殿下每以二字例批寬恕太過東土臣民孰不仰頌我聖上好生之德而若此不已則竊恐其讎賊未復王章莫伸而悲憤之痛無日可洩矣爲今之計莫若廓揮乾斷夬正王法是臣日夜區區之望也臣向於侍衛魂宮時每到泰寧門外自不覺掩泣切齒忍而至今者惟冀其聖心亟回殲盡諸凶而後已焉伏願聖上特從三司之請俾洩神人之憤千萬幸甚且伏念樹風立敎國家之常典褒義揚節臣子之當務臣竊伏見湖南儒生等上疏則故判中樞府事贈諡貞武公臣奇虔院宇請額事奇虔以端宗朝名臣卓異之忠節與其時生死六臣竝爲一二而托以靑盲不貳其節世宗朝特蒙易名之恩而且其平生學問精篤功德及人而曁其曾玄有若文愍公臣奇遵文憲公奇大升相繼而名儒則其淵源之純正莫非乃祖遺風之襲來而實蹟俱載於國乘行業見推於先儒建祠旣在於肅廟朝甲戌恩額之請亦自其時多士之或以上言或以拜章實出公議頃於該曹以年久未遑有難輕許修啓此則在該曹重事體之義有此防啓不是異也於朝家崇節之道豈不爲欠闕之典而多士之缺望者乎惟彼生死六臣同一節也而皆以一體蒙額而獨於此人見漏則當施之事何靳於數百年前忠節人祠號也伏願聖明不以人微而廢言俯賜諒察以光聖德以立聲敎焉臣無任屛營祈懇之至省疏具悉首陳勿煩賜額非爾所干爾其勿辭察職
정조 13년
大司憲蔡弘履疏批答曰省疏具甄用未久又疏陳卿則認以爲庚申年講乎原疏未下
정조 13년
副修撰鄭福煥疏批省疏具悉爾其勿辭專意往護原疏未下
정조 13년
獻納柳匡國疏批省疏具悉勿煩成鼎鎭事是豈如如吹覓有意看之者無心說去者其失孰輕孰重爾事誠非矣原疏未下
정조 13년
己酉五月十二日卯時上御重熙堂右副承旨持留院公事入侍時右副承旨李敏采假注書趙台榮記注官金鳳顯記事官金祖淳以次進伏訖上命讀公事仍書判付訖命書傳敎曰左承旨聞有實恙許遞前望單子入之待下批牌招察任敏采曰新除授訓鍊大將李柱國方在罷散中何以爲之乎上曰敍用可也出擧條仍命退承史以次退出
정조 13년
己酉五月十二日巳時上御誠正閣左副承旨與下直守令入侍時左副承旨李書九假注書鄭履綏記注官趙慶遠金鳳顯豐基郡守徐有臣漆原縣監李㙉以次進伏訖上曰注書皆入來耶書九曰鄭履綏今始入來而他注書未及入來云矣上曰當該注書竝汰去出榻敎上曰守令進前有臣㙉等進奏職姓名訖上敎有臣曰豐基近成弊邑下去善爲也命讀宣諭仍命㙉誦奏七事訖命退諸臣以次退出
정조 13년
己酉五月十二日巳時上御重熙堂左承旨入侍時左承旨徐龍輔假注書沈能迪記注官金鳳顯記事官金祖淳以次進伏訖上曰湖南列邑亦有痼弊之可言者乎龍輔曰湖南左漕倉設置之論厥惟久矣而至于今因循未果者凡有四條難便之端其一京江民之失利也其二漕軍之猝難充額也其三船材木之無處取辦也其四倉舍之難於創建也大抵挽近以來京外船額歲益減縮直上納各邑賃船之難非復昔年貌樣試以今年言之夏節已深右沿若而邑外一隻之船尙未得見若此不已雖使一船三運難保其未冬前畢納法意之乖損已無可言而其爲罔措容有極哉臣於巡審之路詳察形便且與一二守宰多般講確則羅州濟民倉處于左右道之交制度極其宏闊雖儲穀十萬包猶爲有餘而今則棄置不用雖有羅鋪物種之間或出來而此不過十年一次或數十年一次若干船所載涼藿而已隨捧隨散不足有無於許大倉舍今若以附近十數邑稅穀竝納本倉如三漕倉之例而以本州牧使或隣近守令定以捧稅差員使之與領納守令眼同捧上每年春初自地部取考收租數爻點閱京江船隻擇其中體大完固者限以幾隻定期下送如有遷就愆期者嚴立科條俾不得中路逗留及其下去之後自本道擇定附近邊將中勤榦解事者使之領運上納則上所陳四條難便之端無一妨礙而一路漕運可以穩輸下詢廟堂處之似好故敢此仰達矣上曰依爲之出擧條龍輔曰全州以豐沛故地且奉肇慶慶基兩殿事體之重視他自別而無論城內外公廨民家元無免稅之事故每年應稅一如民田之爲而其中公廨若而處雖或懸頉於本府槪狀而元無應減之例則其爲事面之苟艱一也大抵本州城址不甚闊大計其廣袤不過爲五十結內外而城外廨宇亦不甚多以今經費日縮之時五十餘結稅摠之遽議除減雖似難便而事面則終涉未安不可不一番變通故敢此仰達矣上曰令廟堂問于曾經道伯草記稟處可也出擧條龍輔曰南原以素稱紙産之邑年例各樣紙地之策應厥數夥然而挽近以來楮價轉益踊翔庫儲隨而罄竭駸駸然百弊蝟興畢竟至於民不聊生之境年前本府民之鳴金呼冤亦以此也而道臣邑倅亦無如之何矣臣於待罪本道時與該府使多般講確而所謂救弊之策不過曰所納紙地之酌量裁減也各樣紙價之量宜添補也而兩說俱有不通如香室祝文紙方物油屯紙事體尤重本非敢擧論之事雖以營門所納紙物言之各樣名色俱有歸屬則雖或減之於南原勢必責代於他邑此亦行不得之事至於添價一款前後道臣之別備添補亦不爲不多而殆無異於輿薪之勺水終未見其實效第有一事庶可以救時本府所在各樣還穀折米合爲四萬餘石而本府以野邑四達之地姑不至於穀多爲弊之境就留庫中限五千石特爲除出三千石則姑爲許貸紙所以爲取耗添價之地二千石則年年加分耗上加耗則未滿十年當爲五千石以此五千石仍爲會錄還報本色前貸三千石則永給本府俾作永久聊賴之資則在朝家別無所損而在本府實爲救弊之長策紙政雖似小事民瘼實係莫大故敢此仰達矣上曰此弊今旣上聞之後若不釐革是豈恤民隱之義而南原之紙品國中名産指最先屈亦豈可不仍其舊便於民無論加分取耗與別般矯救要令期於救弊大抵除弊不但在於增價爲道伯者如皆卜定無濫授直不廉所謂痼瘼自在夬祛雖於變通之後嚴立科條斷不可已此意令廟堂知悉指一草記稟處可也出擧條仍命退承史以次退出
정조 13년
己酉五月十二日未時上御誠正閣右副承旨入侍時右副承旨李敏采假注書鄭履綏編修官曺亨壽記注官金鳳顯以次進伏訖上曰工刑房換房出榻敎上曰實職中未肅拜人知入賤臣承命出問回奏曰吏批未肅拜人則吏曹參議徐龍輔軍器主簿金世輝瓦署別提辛弼垕而兵批未肅拜人則副摠管嚴思晩內禁將宋應休兼司僕將洪繼善宣傳官李潤國五衛將金應錫趙光瓚云矣上曰副摠管禁軍將皆令當日肅謝事分付賤臣承命出傳上命讀公事仍書判付訖命退承史以次退出
정조 13년
己酉五月十二日戌時上御誠正閣同副承旨入侍時同副承旨洪仁浩假注書鄭履綏編修官曺亨壽記注官金鳳顯以次進伏訖上曰右副承旨入侍出榻敎賤臣承命出與右副承旨李敏采偕入進伏上命書疏批又命書傳敎曰俄下傳敎中亦有槪及目下朝象者而鄭澤孚卽其中一人苟有可言平說直言顧何不可原疏中數句明有指的而下語極礙眼轉說多容意如是而朝體何時可尊世道何時可定今若任其長此習則今日朝廷孰肯薦人乎時弊之外尤有關於後弊掌令鄭澤孚亟施削職之典上曰堂直都事使之待令于閤外事分付賤臣承命出傳回奏曰堂直都事今已待令矣上曰爲誰云耶賤臣仰奏曰李勉恒矣上曰本府入直都事姓名知入賤臣承命出回奏曰李東浚云矣又命書傳敎曰如蜮如人似勘似靳寧有如許刑政乎非不知早已處斷而不鞫則無以正其律鞫必先請證質國言豈有證乎然則無出於徑斃與還配此所以尙今拖到不決者衆口如沸之國言雖難的指參聽以渠之地處得聞此說卽此可謂斷案爲人臣子負此罪名偃息於橫目之列以尋常島置殆作究竟然者自有刑政以來所未聞如是之際疏章之堆集公車者效嚬者自歸塞責逞私者若將網打居然成一副當偏戰一時偉之害胡至此甚論以生道殺人之義渠之所犯雖在可東可西之間斷當付渠司敗快正典刑以贖無累之許多世臣況上累下害公私受病乃至於未暇救藥者乎此一款比之本事猶屬緦功之察其爲駭憤亦大矣大抵不良不逞自犯罔赦而以國啓之未見許因仍句勘於編配終有乖於刑政金甲島島置罪人趙時偉姑先移配濟州施以加棘之典雖欲拿鞫豈係於島棘與否前此島棘處分輒皆請寢反涉如何此意令該府知悉敏采仁浩同爲起伏而奏曰卽伏見島置罪人時偉濟州加棘處分臣等實不勝愕眙抑塞之至惟彼時偉卽覆載難容之元惡大憝臣民必報之至冤深讎則設鞫得情夬施典刑不容小緩而今者加棘之命有若遽加勘斷者然揆以刑政寧有是耶況此處分在於今日三司爭執亦無其路臣等死罪不能無憾於天地之大也臣等職忝出納決難奉承敢此仰達矣上曰爾等何敢發口乎斯速頒布可也上曰當該注書汰去出榻敎仍命退承史以次退出
정조 13년
行都承旨金載瓚坐左承旨徐龍輔坐直右承旨趙衍德坐左副承旨李書九坐直右副承旨李敏采坐同副承旨洪仁浩坐注書二員未差假注書沈能迪仕直一員未差事變假注書沈象奎仕
정조 13년
傳于金載瓚曰承旨入侍
정조 13년
己酉五月十三日卯時上御重熙堂左承旨入侍時左承旨徐龍輔假注書沈能迪記注官金鳳顯記事官金祖淳檢校直提學徐有防檢校直閣金載瓚徐鼎修鄭東俊直閣李晩秀原任待敎尹行任以次進伏訖上命晩秀讀審理錄啓訖上曰刑獄文書此時不宜親閱而與齋日稍異且獄案積滯欲於無事時閱過入侍諸臣及李書九洪仁浩分授各道文案詳爲考閱後單抄以進可也上曰左相何時入來乎晩秀曰念後似當上來矣上命退諸臣以次退出
정조 13년
行都承旨金載瓚坐左承旨徐龍輔坐直右承旨趙衍德坐直左副承旨李書九坐右副承旨李敏采坐同副承旨洪仁浩坐注書二員未差假注書沈能迪仕直一員未差事變假注書沈象奎仕
정조 13년
傳于李敏采曰承旨入侍
정조 13년
己酉五月十四日辰時上御重熙堂右副承旨入侍時右副承旨李敏采假注書沈能迪記注官金鳳顯記事官金祖淳以次進伏訖上曰都承旨與閣臣入侍賤臣承命出傳都承旨金載瓚檢校直提學徐有防檢校直閣徐鼎修直閣李晩秀原任待敎尹行任以次進伏上命敏采先退上曰事變注書入侍賤臣承命出與事變假注書沈象奎偕入進伏上曰爾父遺稿今已修整而爲幾卷乎象奎曰合爲五卷而三卷則謄出二卷姑未精書矣上曰爾卽出去持入可也象奎承命出少頃持入上曰冊書頗精何人之筆乎象奎曰臣所親門客之書矣上覽訖敎曰未脫草藁者尙過半若待盡謄則不知何時當畢矣命諸臣輪看訖命象奎持出仍命退諸臣以次退出
정조 13년
行都承旨金載瓚坐左承旨徐龍輔坐直右承旨趙衍德坐左副承旨李書九坐右副承旨李敏采坐同副承旨洪仁浩坐直注書二員未差假注書沈能迪仕直一員未差事變假注書沈象奎仕
정조 13년
傳于徐龍輔曰承旨入侍
정조 13년
己酉五月十五日巳時上御重熙堂左承旨入侍時左承旨徐龍輔假注書沈能迪記注官金鳳顯記事官金祖淳檢校直提學徐有防檢校直閣徐鼎修鄭東俊原任待敎尹行任以次進伏訖上曰都承旨入侍賤臣承命出傳都承旨金載瓚進伏上曰近久不雨民事誠極可悶有防曰昨今連有雨意而終不霈下伏切悶迫矣東俊曰秋牟幾至刈食之境不必爲慮而春牟不無判歉之患矣載瓚曰今年麥農漢南勝於漢北云矣上曰南中年事庶皆登熟矣鼎修曰南中則穀物早成兩麥想已刈食矣上命退諸臣以次退出
정조 13년
行都承旨金載瓚坐左承旨徐龍輔坐直右承旨趙衍德坐左副承旨李書九坐右副承旨李敏采坐直同副承旨洪仁浩坐注書二員未差假注書沈能迪仕直一員未差事變假注書沈象奎仕
정조 13년
己酉五月十六日卯時上御重熙堂左承旨入侍時左承旨徐龍輔假注書沈能迪記注官金鳳顯記事官金祖淳檢校直提學徐有防金憙檢校直閣徐鼎修直閣李晩秀原任待敎尹行任以次進伏訖上敎憙曰卿之病症今則何如憙曰賤疾尙未快減矣上曰向者予以宋子大全有筵中說話矣聞卿以爲一提學筵奏之言到處倡說云故一提學頃登筵席以此事有蹤跡臲兀硊之奏未知何故而然耶憙曰此事臣實不知又無與人酬酢之事伏未知此說之從何所出也上曰卿之病色尙多先爲退休可也仍命先退上曰近來厲氣熾盛云然乎有防曰到處漸熾誠可悶矣上曰漕船上來已久而點檢單子何不修入乎戶判疏批已下亞堂置之判堂今日內出去點檢後單子卽爲修入事招致戶曹書吏于闔外分付可也鳳顯承命出傳上曰俄者始聞泮漢與馬直輩相鬪至有撤屠之擧云卿等亦聞之乎有防曰臣亦聞之而多日撤屠一城之人甚至祭肉皆以猪肉代用云紀綱所在泮漢決不可仍置矣上曰渠輩雖有自下鬨鬪之事焉敢無端撤屠乎泮漢之頑習不可不嚴繩此時諸公事雖皆懸頉旣與齋日有異則法曹之開坐用杖似無所拘矣仍敎龍輔曰十九日前開坐用刑聽訟等事不必盡頉筵退後招問刑漢城府執吏書吏該司前例之如何使之知來而該官員則不必發牌矣鼎修曰泮漢自前少不如意則輒敢鎖庫遂成一弊今至有撤屠之擧此習亦可嚴絶矣上曰撤屠中首倡一二漢言于秋判各別刑配可也上曰加髢之禁漸至解弛士夫閭巷家間用本髢云若此不已則將復有編髢如前之弊是豈申禁之本意乎予當另飭摘奸如有現捉者其家長毋論吏判以上直加刑配之典以一勵百矣有防曰當初髢髻之弊始因本髮之加首以致編髢之漸大今此申令之後閭巷婦女之間用本髢臣亦聞知大抵一處始倡諸家效之若無一番嚴飭有難知戢臣意則大臣更爲筵稟另加申飭犯禁之家長隨現發置重法恐好矣上曰設禁未久又此提飭頗近頻屑姑待一二年亦未晩矣鼎修曰其在三令之義大臣先爲筵奏出擧措嚴辭頒示恐無不可矣行任曰髻則不在禁條而雖自前用髻之家禁髢之後亦以簇頭里代用便同加髢之禁矣上曰髻亦中華之制加髢之外從其所好用之亦何放耶仍命退諸臣以次退出
정조 13년
己酉五月十七日卯時上御重熙堂左承旨入侍時左承旨徐龍輔假注書沈能迪記注官金鳳顯記事官金祖淳直閣李晩秀以次進伏訖上曰外間以爲何時當雨云乎晩秀曰非久似當下雨云而民間以旱久頗騷動云矣上曰聞旱時濬川渠則下雨云矣晩秀曰西風連吹可悶矣上曰政院無一事諸承旨何以消遣耶龍輔曰不過相與汗漫酬酢矣上命退諸臣以次退出
정조 13년
己酉五月十七日申時上御重熙堂左副承旨入侍時左副承旨李書九假注書沈能迪記事官金鳳顯記事官金祖淳以次進伏訖上曰文案皆已抄出乎書九曰臣之所掌已爲單抄而同副承旨則今方抄錄矣上曰川渠濬出亦係求雨之一事言于兵曹判書興化門弘化門川渠及後苑川渠竝爲濬之可也仍命退承史以次退出